"התיקונים" 70: היסטוריה חדשה ב"הארץ", דעה אחידה ב"ידיעות אחרונות", פסיכו-פנאטים בכל מקום ועוד שכתובים מהעיתונות העברית (ולא רק)
  ושיתהפך העולם ב"הראלד טריביון" מציעים לרכוש מנוי כדי לקבל "an informed view of the world". אבל איך אפשר לסמוך על עיתון שלא יודע שכדור הארץ סובב ממערב למזרח, ולא להפך.  סיאנס יצחק לאור כתב ("הארץ", 11.1.11) כי בשבוע לפני ההפגנה שבה נרצח, זימן אליו יצחק רבין את מנהיג חד"ש, ח"כ תופיק זיאד, כדי לבקש ממנו "גיוס מאומץ של מפגינים ערבים". אנחנו משערים שזה לא היה אפקטיבי: זיאד נהרג בתאונת דרכים שנה וחצי קודם לכן.  ומצד שני, באתר "הארץ" (8.1.11) מיהרו לקבור את גבריאל גיפורדס, חברת הקונגרס האמריקאית שנורתה בראשה, אך מתעקשת עדיין להישאר בחיים.  חוסכים על העיצוב שערי שני גיליונות שונים של "הארפר’ז באזאר" התגלו כתאומים כמעט זהים.  צילום הדמיה בדיווח ב-ynet על התקלה ברשת סלקום (2.12.10) השתמשו בצילום הדמיה של טלפון שמחובר לרשת אורנג’.  גליון העשירים והמשפיעים טעות ההקלדה הזאת בוואלה דווקא מתאימה: הכסף שגורפות משפחות הפשע הופך אותן למשפחות השפע.  פסיכים ופנאטים לפי מסמכי ויקיליקס, ראש ממשלת טורקיה מוקף ב"sycophantic [...] advisors". בתרגום לעברית: יועצים מלחכי פנכה. בתרגום לעברית של נענע10, ynet ווואלה (29.11.10): פסיכו-פנאטים. ב-ynet תיקנו את כותרת המשנה, אבל שכחו את כיתוב התמונה, ובוואלה השאירו את הטעות על כנה.  אפילו התאריך לא נכון השנה החדשה הפציעה מוקדם במגזין "Steppin Out" – גליון 29.12.10 הציג את התאריך 29.12.11.  כל בני-האדם שווים, אבל יש כאלה ששווים יותר "יתר שבעת הח"כים בוועדה טרם גיבשו עמדה", דווח באתר "דה-מרקר" (6.1.10) בנוגע להמלצות ועדת ששינסקי. באינפוגרפיקה שמלווה את הכתבה עלה המספר לתשעה, כששניים מהם הם ח"כ אחמד טיבי.  שפת ביבים שיט, נשמטה לי אות (ynet, 13.1.11).  קמים כל בוקר להביא לחם הביתה באייס מדווחים (11.1.11) על רשות עירונית חדשה ומרגשת: הרשות לפיתות ירושלים. תעשו לי שניים מעורב ומיץ ענבים לקחת.  ניואנסים נחמה דואק ומרב בטיטו חושבות, כותבות ונראות אותו דבר, אז איך זה שאחת מהן בעד והשנייה נגד? ("ידיעות אחרונות" באינטרנט).  שעון מטוטלת באיזה שעון בדיוק משתמשים ב"הארץ"? (8.9.2010)  אליס בארץ המראה גרפיקאים, תפסיקו להפוך תמונות ("גלובס").  (כותרת ביניים) ב"ידיעות אחרונות" (16.2.10) השאירו בכיתוב התמונה את שומר המקום.  האם הדפסת מודעה של קק"ל על שיקום יערות הכרמל בתחתית כפולת עמודים על ההרוג ה-44 בשריפה בכרמל היא סימן לחוסר רגישות או פרסום מבוסס הקשר במיטבו? ("מעריב", 20.12.10).  מודעה לחיפוש עבודה בכתבה על פיטורי עובדים בקומברס (ynet, 19.12.10) היא אולי חסרת רגישות, אבל המיקום מושלם.  מי מפחיד יותר, האיש הממושקף עם המבט המטורף בתמונת האילוסטרציה או האיש הממושקף עם המבט ההמום במודעה? (ynet, 4.11.10)  "הכתבה השנויה במחלוקת פורסמה באתר של יצחק באוגוסט 2005 על-ידי חנה בית-הלחמי, ועסקה באחורי הקלעים של הבחירות לראשות עיריית רעננה ובטענות של ראש עיריית רעננה דאז, נחום חופרי", נכתב ב"העין השביעית" (21.12.10). "נחום חופרי הוא לא רק ראש העיר רעננה דאז, אלא גם דהיום", מדווח לנו עומר כביר.  התיקונים הגיעו מאורן פרסיקו, אבישי עברי ב"לאטמה" (1, 2), יואב פוירשטיין בטוויטר, נדב רביד בטוויטר, מורין או’קאנר ב"גוקר", איתמרק ב"דגש קל", דורון ארזי, ארז רביב, דניאל בן-נון בפייסבוק וג’נה סאוורז ב"ג’זבל". צילום פיתה: fortinbras – Dan Iggers (רשיון cc-by-nc-sa); אייקונים: פרויקט PICOL (רשיון cc-by-sa). נתקלתם בטעויות מעניינות בתקשורת? שלחו לינק וצילומסך (כך עושים זאת) לכתובת tikunim@kenans.net, וציינו אם ברצונכם לקבל קרדיט.